Document ID: 32002R0334

Regolament tal-kunsill (KE) Nru 334/2002
tat-18 ta' Frar 2002
li jemenda r-Regolament (KE) Nru 1683/95 li jistabbilixxi format uniformi għall-viżi
IL-KUNSILL TA' L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, u b'mod partikolari l-Artikolu 62(2)(b) (iii) tiegħu,
Wara li kkunsidra l-proposta mill-Kummissjoni [1],
Wara li kkunsidra l-opinjoni tal-Parlament Ewropew [2],
Billi:
(1) Ir-Regolament tal-Kunsill (KE) Nru 1683/95 [3] jippreskrivi format uniformi għall-viżi
(2) Il-Miżura Nru 38 tal-Pjan ta' Azzjoni ta' Vjenna, adottat mill-Kunsill tal-Ġustizzja u Affarijiet Interni tat-3 ta' Diċembru 1998, tgħid li għandha tingħata attenzjoni lil żviluppi ġodda tekniċi biex jiżguraw fejn xieraq sigurtà akbar fil-format uniformi għall-viżi.
(3) Il-Konklużjoni Nru 22 tal-Kunsill Ewropew Tampere tal-15 u s-16 ta' Ottubru 1999 tgħid li għandha tkun żviluppata aktar politika komuni attiva fuq il-viżi u dokumenti foloz.
(4) L-istabbiliment ta' format uniformi tal-viża huwa element essenzali fil-politika ta' armonizzazzjoni tal-visa.
(5) Jeħtieġ li ssir disposizzjoni għall-istabbiliment ta' standards komuni dwar l-implimentazzjoni tal-format uniformi għall-viżi, partikolarment regoli komuni fuq il-metodi tekniċi u standards li għandhom jintużaw biex timtela' l-formula.
(6) L-integrazzjoni ta' ritratt prodott skond l-istandards għolja ta' sigurtà huwa l-ewwel pass lejn l-użu ta' elementi li jistabbilixxu rabta aktar affidabbli bejn il-format uniformi tal-viża u d-detentur bħala kontribuzzjoni importanti biex ikun żgurat li l-format uniformi għall-viżi huwa protett ukoll kontra l-użu frawdolenti. Ser jitqiesu l-ispeċifikazzjonijiet preskritti fid-dokument ICAO (Organizzazzjoni Internazzjonali dwar l-Avjazzjoni Ċivili) 9303 fuq viżi li jinqraw bil-magna.
(7) Huma meħtieġa standards komuni dwar l-implimentazzjoni tal-format uniformi għall viżi biex jintlaħqu standards għoljin u biex ikun faċilitat il-kxif tal-falsifikazzjoni ta' l-istikers tal-viża.
(8) Is-setgħat biex ikunu adottati dawn l-istandards komuni għandhom jingħataw lill-Kumitat stabbilit bl-Artikolu 6 tar-Regolament (KE) Nru 1683/96 li għandu jiġi adottat biex iqis id-Deċiżjoni tal-Kunsill 1999/468/KE tat-28 Ġunju 1999 li tippreskrivi l-proċeduri għall-eżerċizzju tal-poteri ta' l-implimentazzjoni mogħtija lill-Kummissjoni [4],
(9) Ir-Regolament (KE) Nru 1683/98 għandu għalhekk jiġi emendat.
(10) Il-miżuri provduti f'dan ir-Regolament biex il-format uniformi tal-viżi isir aktar sigur ma jaffettwawx ir-regoli li bħalissa jiggvernaw ir-rikonoxximent tal-validità tad-dokumenti ta' l-ivjaġġar.
(11) Il-kondizzjonijiet li jiggvernaw id-dħul fit-territorju ta' l-Istati Membri jew il-ħruġ ta' viżi ma jaffettwawx ir-regoli li bħalissa jiggvernaw ir-rikonoxximent tal-validità tad-dokumenti ta' l-ivjaġġar.
(12) Fir-rigward tar-Repubblika ta' l-Islanda u r-Renju tan-Norveġja, dan ir-Regolament jikkostitwixxi żvilupp tad-disposizzjonijiet ta' l-acquis ta' Schengen li jaqa' fil-qasam msemmi fl-Artikolu 1, punt B, tad-Deċiżjoni tal-Kunsill 1999/437/KE tas-17 ta' Mejju 1999 fuq ċerti arranġamenti għall-applikazzjoni tal-Ftehim konkluż mill-Kunsill ta' l-Unjoni Ewropea u r-Repubblika ta' l-Islanda u r-Renju tan-Norveġja dwar l-assoċjazzjoni bejn dawk iż-żewġ Stati bl-implimentazzjoni, l-applikazzjoni u l-iżvilupp ta' l-acquis ta' Schengen [5].
(13) Skond l-Artikolu 3 tal-Protokoll fuq il-pożizzjoni tar-Renju Unit u ta' l-Irlanda, anness mat-Trattat fuq l-Unjoni Ewropea u mat-Trattat li jistabbilixxi l-Komunità Ewropea, ir-Renju Unit ta avviż b'ittra ta' l-4 ta' Diċembru 2001, rigward ix-xewqa tiegħu li jieħu sehem fl-adozzjoni u l-applikazzjoni ta' dan ir-Regolament.
(14) Skond l-Artikolu 1 tal-Protokoll fuq il-pożizzjoni tar-Renju Unit u ta' l-Irlanda, anness mat-Trattat fuq l-Unjoni Ewropea u mat-Trattat li jistabbilixxi l-Komunità Ewropea, l-Irlanda mhux qed tipparteċipa fl-adozzjoni ta' dan ir-Regolament. Bħala riżultat, u mingħajr preġudizzju għall-Artikolu 4 ta' l-imsemmi Protokoll, id-disposizzjonijiet ta' dan ir-Regolament ma japplikawx għall-Irlanda.
ADOTTA DAN IR-REGOLAMENT:
Artikolu 1
Ir-Regolament (KE) No 1683/95 huwa hawnhekk emendat kif ġej:
1. L-Artikolu 2 għandu jinbidel b'dan li ġej:
"Artikolu 2
1. Għandhom ikunu stabbiliti l-ispeċifikazzjonijiet tekniċi applikabbli għall-format uniformi għall-viżi dwar li ġej skond il-proċedura msemmija fl-Artikolu 6(2):
(a) elementi addizzjonali u ħtiġiet ta' sigurtà inkluż standards aktar għoljin kontra l-frodi u l-falsifikazzjoni;
(b) proċeduri u metodi tekniċi li għandhom jintużaw għall-mili tal-viża uniformi.
2. Il-kuluri ta' l-istiker tal-viża jistgħu jinbidlu skond il-proċedura msemmija fl-Artikolu 6(2)."
2. L-Artikolu 6 għandu jinbidel b'dan li ġej:
"Artikolu 6
1. Il-Kummissjoni għandha tkun assistita minn kumitat.
2. Fejn issir riferenza għal dan il-paragrafu, għandhom jgħoddu l-Artikoli 5 sa 7 tad-Deċiżjoni 1999/468/KE [6].
Il-perijodu ta' żmien preskritt fl-Artikolu 5(6) tad-Deċiżjoni 1999/468/KE għandu jkun ta' xahrejn.
3. Il-Kumitat għandu jadotta r-regoli ta' proċedura tiegħu."
3. Is-subparagrafu li ġej għandu jiżdied ma' l-Artikolu 8:
"L-integrazzjoni tar-ritratt provdut fil-punt 2a ta' l-Anness għandu jkun implimentat mhux aktar tard minn ħames snin wara l-adozzjoni tal-miżuri tekniċi provduti għall-adozzjoni ta' din il-miżura fl-Artikolu 2."
4. Il-paragrafu li ġej għandu jidħol fl-Anness 3:
"2a. Ritratt integrat prodott skond standards ta' sigurtà għolja."
Artikolu 2
L-ewwel sentenza ta' l-Anness 8 tal-verżjoni finali ta' l-Istruzzjonijiet Komuni Konsulari u l-Anness 6 tal-verżjoni finali tal-Manwal Komuni kif inhuma wara d-Deċiżjoni tal-Kumitat Esekuttiv ta' Schengen tat-28 ta' April 1999 [7] għandha tinbidel b'li ġej:
"Il-karatterisitiċi tekniċi u ta' sigurtà għall-format ta' l-istiker tal-viża jinsabu fi, jew huma adottati fuq il-bażi tar-Regolament tal-Kunsill (KE) Nru 1683/95 tad-29 ta' Mejju 1995 li jippreskrivi format uniformi għall-viżi [8], kif l-aħħar emendat bir-Regolament (KE) Nru 334/2002 [9]."
Artikolu 3
Dan ir-Regolament m'għandux jaffettwa s-setgħat ta' l-Istati Membri fir-rigward tar-rikonoxximent ta' l-Istati u l-entitajiet territorjali u l-passaporti, id-dokumenti ta' l-ivvjaġġar u ta' l-identità maħruġa mill-awtoritajiet tagħhom.
Artikolu 4
Dan ir-Regolament għandu jidħol fis-seħħ fl-20 jum wara dak tal-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri skond it-Trattat li jistabbilixxi l-Komunità Ewropea.
Magħmul fi Brussel, fit-18 ta' Frar 2002.

Labels: 7
11